Zuma se vrou dalk vervolg omdat sy hom vergiftig het – praag.co.za
Die Valke se ondersoek is nou voltooi en gaan volgens dié liggaam binnekort aan die nasionale vervolgingsgesag (NV) oorhandig word wat sal besluit of hulle mev. Ntuli-Zuma van poging tot moord gaan aankla. Die Valke wou nie sê of sy steeds as 'n verdagte in die saak beskou word nie.
In 2015 is Nompumelelo Ntuli-Zuma wel deur die Valke ondervra toe die dossier by die polisiestasie in Nkandla geopen is en waarin die bewerings van poging tot moord gemaak word. Gister was daar mediaverslae wat 'n bron in die polisie aanhaal wat sê dat Ntuli-Zuma binne die volgende paar weke in hegtenis geneem kan word omdat sy glo haar man vergiftig het.
Die woordvoerder vir die Valke, brigadier Hangwani Mulaudzi, sê het hy dra geen kennis van die komende inhegtenisname van die eerste dame nie, maar het bevestig dat die ondersoek voltooiing nader en dat dit "binne enkele weke aan die NV oorhandig sal word".
"Die Valke is klaar met die ondersoek en dit is aan die NV oorhandig, maar toe het die NV die dossier teruggestuur met enkele tegniese kwessies wat uitgelig is en waaraan aandag geskenk moet word. Daardie kwessies word nou hanteer en gefinaliseer en, as dit eers gedoen is, gaan dit na die NV teruggeneem word," sê Mulaudzi.
Vroeër vanjaar het Ntuli-Zuma se prokureur, Ulrich Roux, bevestig dat sy steeds 'n verdagte in die saak is, maar 'n besluit afwag of sy aangekla gaan word, aldan nie. Sy is in Januarie verlede jaar deur die minister van staatsveiligheid, David Mahlobo, uit die Nkandla-landgoed uitgesit.
Die hoof van die NV, Shaun Abrahams, het in November 2016 bevestig dat sy steeds as 'n verdagte beskou word.
President Jacob Zuma het vroeër vandeesmaand by 'n ANC-vergadering in Kwazulu-Natal gesê dat hy reeds drie pogings om hom te vergiftig oorleef het.
Skrywer praagGepubliseer op 29 Augustus 2017 Kategorieë Nuus, Suider-AfrikaSleutelwoord Jacob Zuma, nasionale vervolgingsgesag, Nompumelelo Ntuli-Zuma, Shaun Abrahams, Valke, vergiftiging